કહેવાય છે કે પ્રભુપ્રાપ્તિના અનેક રસ્તાઓ છે. હઠયોગીઓ કઠોર સાધના વડે પરમાત્માને પામવાનો માર્ગ કંડારે છે તો નરસિંહ અને મીરાં જેવા અનેક સંત ભક્તો પ્રભુ પ્રેમમાં અને ભક્તિમાં મસ્ત રહીને સહજ પ્રાપ્તિનો અનોખો આયામ ઉભો કરે છે. દરેક માનવમાં ઈશ્વર છે, એ માન્યતાને કેન્દ્રમાં રાખી જનસેવા એજ પ્રભુસેવાના મંત્ર સાથે લોકોની સેવા કરવાથી પણ ઈશ્વર મેળવી શકાય છે, જો કે આ રસ્તે પ્રયાણ કરનારા ગણ્યા ગાંઠ્યા જ છે. દરીયામાં રહીને તદ્દન કોરા રહી શકવાની ક્ષમતા કેળવવા જેવું કપરું કાર્ય છે સંસારમાં રહીને, વ્યવહારો અને સંબંધો સાથે તેના દૂષણોથી અલિપ્ત રહી શકવાની ક્ષમતા કેળવવી. તદ્દન નિસ્પ્રૄહ ભાવે જનસેવાના કાર્યમાં ઝંપલાવવાની હામ ધરાવનારા આવા જ એક માનવ રત્નની વાત આજે કરવી છે.